
În judecarea diferitelor partide 
politice trebuie să deosebim pe cele 
sincer politice de cele pretinse sau 
pretextate politice. Partidele, la noi, nu 
sunt partide de principii, ci de interese 
personale. Păstrând numai coaja legilor 
şi goala aparență, calcă făgăduielile 
făcute nației în ajunul alegerilor, fac 
tocmai contrariul de ceea ce au promis 
mandanților lor şi trec, totuşi, drept 
reprezentanți ai voinței legale şi sincere 
a țării. În cadrul lor, organizarea nu 
înseamnă decât disciplina oarbă a unei 
societăți de esploatație sub comunii şefi 
de bandă. Cauza acestei organizări 
stricte e interesul bănesc, nu 
comunitatea de idei, organizare egală cu 
aceea a partidei ilustre Mafia şi 
Camorra, care miroase de departe a 
puşcărie. Singura deosebire între ele 
este foarte mică şi e întemeiată pe o 
cultură individuală mai mult sau mai 
puțin îngrijită. Fiecare se reprezentează 
mai mult pe sine decât pe o clasă 
socială oarecare, şi lucrul principal e 
forma, mai mult sau mai puțin corectă, 
în care cineva caută a face plauzibile 
aşa-numitele sale principii. Acei ce 


compun grosul acestei armate de 
flibustieri politici sunt  bugetofagii, 
cumularzii, gheşeftarii de toată mâna, 
care, în schimbul  foloaselor lor 
individuale, dau conducătorilor lor o 
supunere mai mult decât oarbă. Acei ce 
conduc nu sunt decât străini, străini 
prin origine, prin moravuri, prin 
educație — interesele străinilor dar, şi 
numai aceste interese, sunt dezideratul 
«patrioticului guvern». Aceşti oameni au 
sprijin pe străini, pârghiile care-i ridică 
sunt aşezate în afară, pe când înlăuntru 
n-avem decât poporul nostru propriu, 
scăzând numeric şi fără o conştiinţă 
limpede de ceea ce trebuie să facă. 

La noi mizeria e produsă, în 
mod artificial, prin introducerea unei 
organizații şi a unor legi străine, 
nepotrivite cu stadiul de dezvoltare 
economică a țării, organizație care costă 
prea scump şi nu produce nimic. Astfel, 
statul român nu mai este un produs al 
geniului rasei române, ci un text 
franțuzesc aplicat asupra unui popor ce 
nu-l înțelege şi nu-l va înțelege 
niciodată. Peste tot aceeaşi idee: să dau 
străinilor ce-mi cer; cât pentru români, 
puțin îmi pasă! Avem a calcula astăzi 
cu factori care, înainte, în vechea 
noastră organizaţie lipseau cu totul, 
avem pe străin cu puterea strivitoare a 
capitalului bănesc, față cu românul 
care amenință a cădea în robia celui 
dintâi, a deveni o simplă unealtă pentru 
fructificarea capitalului lui. 

